Brexit-gesprekke val vas | Maroela Media
Brexit-onderhandelinge tussen die Verenigde Koninkryk en die Europese Unie (EU) het teen Maandag steeds met geen oplossings vorendag gekom vir visvangregte, reëls vir billike handel en 'n toepaslike afdwingingsmeganisme nie.
Onderhandelinge tussen Michel Barnier, hoofonderhandelaar van Brussel, en sy Britse eweknie, David Frost, het oornag tot 'n einde gekom.
Barnier het vanoggend tydens 'n krisisvergadering ambassadeurs van EU-lidlande in kennis gestel oor die bedreigings indien 'n ooreenkoms nie bereik word nie. Micheál Martin, premier van Ierland, het gewaarsku dat die kans op 'n ooreenkoms slegs "50/50" is.
Brittanje het die EU op 31 Januarie formeel verlaat en is tans in 'n oorgangstydperk wat oorspronklik bedoel is om toekomstige bande te vorm.
Die doel van die onderhandelinge is om 'n handelsverhouding te vestig met geen tariewe en kwotas nie, in die hoop om grootskaalse ontwrigting op 1 Januarie te vermy wanneer Brittanje die EU se interne mark amptelik verlaat.
Barnier en Frost sal na verwagting later vandag weer in gesprek tree.
Volgens verskeie bronne is die moeilikste kwessie oor hoe om billike handel te waarborg en 'n doeltreffende boetesisteem in werking te stel indien een van die partye teruggaan waarop ooreengekom is, soos omgewings- of gesondheidstandaarde.
Brittanje is glo huiwerig om 'n breë en bindende ooreenkoms te aanvaar en beskou dit as 'n inbraak op sy nuutgevonde soewereiniteit ná 'n 47 jaar lange lidmaatskap van die EU.
"As die gesprekke nou misluk, het die twee partye nie daarin geslaag om saam te stem wat vuilspel is en wat om daaromtrent te doen nie," het 'n EU-diplomaat gesê.
Die pond het intussen met meer as een persent teenoor die dollar teruggesak nadat The Sun berig het dat premier Boris Johnson die handelsgesprekke met die EU gaan laat vaar.
Volgens The Sun is Johnson gereed om binne 'n paar uur die gesprekke te beëindig as gevolg van die EU se eise.
Sonder 'n ooreenkoms sal daar vanaf 1 Januarie tariewe op die aansienlike hoeveelheid handel wat deur die Engelse Kanaal en per skip tussen Brittanje en die Europese vasteland beweeg, gehef word.
Reisigers aan weerskante sal geraak word deur verdere paspoortvertragings, terwyl buitelandse inwoners en ondernemings ook struikelblokke sal ervaar.
Martin dring daarop aan dat die skeiding sonder 'n ooreenkoms baie skadelik sal wees vir Brittanje se ekonomie, asook die ekonomieë van Ierland en EU-lidlande.
"Dit is baie belangrik dat gesonde verstand seëvier en dat 'n ooreenkoms bereik word."
Frankryk is glo die huiwerigste om 'n kompromis aan te gaan, veral met betrekking tot vissersregte en die handhawing van reëls vir billike handel.
Alle oë sal nou op Donderdag se EU-beraad wees wanneer 'n uiteensetting van enige ooreenkoms, of gebrek daaraan, aan die 27 nasionale EU-leiers voorgelê word.
Moet maar dit aanvaar, maak nie saak hoe huil die multikultuur sport persoonlikhede, wereld media en vermaaklikheids wereld oor die kastige nadelige gevolge nie, brexit gaan gebeur.